**Vendim nr. 28 datë 17.02.2017**

Kolegji i Gjykatës Kushtetuese të Republikës së Shqipërisë, i përbërë nga:

Fatmir Hoxha, Anëtar i Gjykatës Kushtetuese

Fatos Lulo, Anëtar i “ “

Gani Dizdari, Anëtar i “ “

në datën 17.02.2017 mori në shqyrtim paraprak kërkesën me nr.28 Akti, që i përket:

**KËRKUES: SOKOL HASANI**

**OBJEKTI: Konstatimi i cenimit të së drejtës për një proces të rregullt ligjor si rezultat i cenimit të neneve 31/ç dhe 42/2 të Kushtetutës.**

**BAZA LIGJORE:** Nenet 42, 131/f dhe 134/1/i të Kushtetutës së Republikës së Shqipërisë, si dhe neni 6 i Konventës Europiane për të Drejtat e Njeriut.

Kolegji i Gjykatës Kushtetuese (Kolegji), pasi shqyrtoi kërkesën, dokumentet shoqëruese dhe diskutoi çështjen në tërësi,

**V Ë R E N:**

**I**

1. Nga kërkesa e paraqitur rezulton se ndaj kërkuesit është marra masa e sigurisë ‘“Detyrim paraqitje”, masë e cila është lënë në fuqi edhe nga Gjykata e Apelit. Për shkak se kërkuesi nuk ka paraqitur asnjë vendim gjyqësor apo akt të organeve të hetimit rezulton e paqartë se për çfarë vepre penale akuzohet kërkuesi, ndaj të cilit është marrë edhe masa e sigurisë.
2. Kërkuesi pretendon se e ka kundërshtuar këtë vendim në Gjykatën e Lartë, që, sipas kërkesës, rezulton të jetë kthyer në gjykatën e shkallë së parë.

**II**

3. ***Kërkuesi*** i është drejtuar me kërkesë Gjykatës Kushtetuese (*Gjykata*) pa objekt të specifikuar saktë vetëm duke pretenduar cenimin e së drejtës për proces të rregullt ligjor për shkak të mosushtrimit të së drejtës së mbrojtjes, pa kërkuar specifikisht se çfarë kërkon të shqyrtojë Gjykata.

**III**

**Vlerësimi i Kolegjit**

1. *Për legjitimimin e kërkuesit*

4. Kërkuesi legjitimohet *ratione personae*, pasi parashikohet si subjekt nga neni 134/1/i i Kushtetutës. Ai nuk legjitimohet *ratione temporis*, pasi kërkesa nuk shoqërohet me aktet apo vendimet që kundërshton dhe nuk mund të llogaritet afati 2-vjeçar i parashikuar nga neni 30, pika 2, i ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, brenda të cilit kërkuesi mund t’i drejtohet kësaj Gjykate.

5. Në lidhje me legjitimimin *rationemateriae*, Gjykata ka theksuar se bazuar në nenin 131/f të Kushtetutës ajo vendos për gjykimin përfundimtar të ankesave të individit për shkeljen e së drejtës kushtetuese për një proces të rregullt ligjor, pasi ai të ketë shteruar të gjitha mjetet juridike për mbrojtjen e kësaj të drejte, çka nënkupton se kërkuesi duhet t’i shfrytëzojë, në shkallët e sistemit gjyqësor, të gjitha mjetet e lejueshme dhe mundësitë procedurale për vendosjen në vend të së drejtës së pretenduar. Mjetet ligjore konsiderohen të shteruara kur, në varësi të rrethanave të çështjes, rregullat procedurale nuk parashikojnë mjete të tjera ankimi (*shih vendimin nr.48, datë 06.07.2015 të Gjykatës Kushtetuese*).

6. Gjykata, referuar natyrës së gjykimit kushtetues të kërkesave individuale, ka tashmë një qëndrim të konsoliduar, sipas të cilit kontrolli i respektimit të standardeve kushtetuese për një proces të rregullt ligjor është funksion edhe i gjykatave të zakonshme, për më tepër i Gjykatës së Lartë. Ky raport ndërmjet juridiksionit kushtetues dhe juridiksionit të gjykatave të zakonshme, kur është rasti i shqyrtimit nga ana e Gjykatës Kushtetuese të kërkesave individuale në bazë të nenit 131/f të Kushtetutës, udhëhiqet nga parimi i subsidiaritetit (komplementaritetit)*.* Një qëndrim i ndryshëm do ta kthente Gjykatën Kushtetuese në një instancë të zakonshme, gjë që nuk është funksioni i saj *(shih vendimin nr.19, datë 02.04.2012 të Gjykatës Kushtetuese*).

7. Referuar kërkesës, Kolegji konstaton se nuk është e qartë dhe e identifikueshme se cili është akti i fundit ndaj të cilit ushtrohet ankimi dhe nëse kërkuesi i ka shteruar mjetet apo jo. I takon kërkuesit, i cili vë në lëvizje Gjykatën, të përcaktojë qartë aktin që kundërshton dhe argumentet bazë ku e mbështet kërkimin e tij.

8. Nisur nga sa më lart, Kolegji vlerëson se kërkesa nuk plotëson kushtet për t’u shqyrtuar në seancë.

**PËR KËTO ARSYE,**

Kolegji i Gjykatës Kushtetuese të Republikës së Shqipërisë, në bazë të nenit 31 dhe 31/a të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

**V E N D O S I:**

* Moskalimin e çështjes për shqyrtim në seancë plenare.